Bàsso de Zêna

O Bàsso de Zêna o l'êa 'n ìnno de raprezentànsa, sunòu escluxivaménte a-a prezénsa de dignitâi e anbasciatoî zenéixi inte córte de âtre naçioìn eoropêe. O no l'é dónca 'n ìnno naçionâle cómme quélli da giornâ d'ancheu, i quæ se són svilùpæ spécce inte l'Eutoçénto, ma a ògni mòddo o l'avéiva de fonçioìn scìmili, dovéndo raprezentâ a Repùbrica de Zêna into rèsto do móndo.

 Stöia 
Cómme in âtri câxi, l'òrìgine de 'sto tîpo de mûxiche chi a remónta a-e melodîe sunæ pe-e stràdde, che de spésso se són svilùpæ segóndo di stilémmi tìpichi da çitæ, fæto a-o quæ Zêna a no faxéiva eceçión. In particolâ, tra e melodîe di menestrélli che se sentîvan pe-i caróggi, a l'é emèrsa 'na lìnia de bàsso caraterìstica, definîa da-i muxicòloghi "ostinato", zaché a l'é da sunâ in mòddo pægio pe tùtta l'ezecuçión. Quéste mûxiche són pöi arivæ, co-o Rinasciménto, inte córte de naçioìn, co-o bàsso zenéize ch'o l'à inspiròu 'n çèrto repertöio muxicâle, esportòu de fêua de tære lìguri ascì.

Diversaménte da âtre córte, spécce quélla de Napòli, o panoràmma muxicâle inta Supèrba o no l'êa però goæi inportànte aprêuvo a l'aosteritæ da nobiltæ zenéize, pi-â ciù pàrte interesâ a-e mòdde de córte de Frànsa e de Spàgna, ciufîto che favorî a nàscita de 'na schêua zenéize. A ògni mòddo a-o Bàsso de Zêna, fòscia nasciûo da-e mûxiche popolén da çitæ, o l'êa afidòu l'inportànte cónpito de raprezentâ a l'èstero a repùbrica mainâ.

O Bàsso de Zêna, pèrso pe vàrri sécoli, o l'é stæto scovèrto da-o muxicòlogo Gian Enrico Cortese, ritrovaménto ch'o l'à permìsso de sunâlo tórna dòppo tànto ténpo.

 Colegaménti estèrni 




Categorîa:Repùbrica de Zêna
Categorîa:Inni naçionâli